SKRIFTLIG FORESPØRGSEL E-3317/02

af Jan Mulder (ELDR)og Herman Vermeer (ELDR) til Kommissionen

(22. november 2002)

Om: Lovligheden af et natligt kørselsforbud

Har Kommissionen kendskab til, at de østrigske myndigheder for nylig har indført et natligt kørselsforbud mellem kl. 22.00 og kl. 5.00 for lastbiler på over 7,5 t i perioden 1. oktober-1. april på A12 mellem Kundi (ved km 20,369 i nærheden af Wörgi) og Ampass (ved km 86,780 i nærheden af Innsbruck)?

Østrig oplyser, at man har truffet denne foranstaltning for at mindske miljøforureningen på denne strækning. Der gøres dog en undtagelse fra denne foranstaltning for transport med køretøjer, hvis NOX-udstødning ligge på mindre end 3,5 g/kWh. Der gøres også undtagelser fra denne foranstaltning for transport med letfordærvelige levnedsmidler, transport af tidsskrifter, der udkommer regelmæssigt, og eksprestransport af lægemidler. Blomster og prydplanter, som i reglen også er af fordærvelig art, kan ikke regne med en undtagelse fra de østrigske myndigheders side.

Denne foranstaltning medfører omfattende økonomiske skader for sektoren for prydplanter som helhed, da produkterne ankommer med forsinkelse til deres bestemmelsessted. Det er karakteristisk for sektoren med prydplanter, at det kan påvises, at hindringer og forsinkelser i transportkæden får følger for produktkvaliteten og dermed for den pris, der kan opnås.

I hvilket omfang er denne østrigske foranstaltning for det transeuropæiske net overhovedet forenelig med europæisk ret og det deri fastlagte princip om fri bevægelighed for varer? Denne foranstaltning synes at indvirke diskriminerende på ikke-østrigske speditørers transittrafik.

Mener Kommissionen, at der som følge af indførelsen af denne foranstaltning kan opstå konkurrenceforvridninger mellem østrigske eksportører af prydplanter og eksportører af prydplanter fra andre medlemsstater i betragtning af, at produkter, der stammer fra Østrig, allerede kan markedsføres den følgende dag, medens udenlandske eksportører som følge af den nye ordning har brug for mindst én dag mere?

Er Kommissionen rede til at forelægge de østrigske myndigheder svaret på denne forespørgsel og til eventuelt at tage yderligere skridt?

Svar afgivet på Kommissionens vegne af Loyola de Palacio

(8. januar 2003)

Kommissionen er underrettet om det nævnte problem vedrørende forbuddet mod natkørsel med lastbiler ad Inntal-motorvejen mellem Kundl og Ampass.

Kommissionen forelagde allerede i 1998 Europa-Parlamentet og Rådet et forslag til Europa-Parlamentets og Rådets direktiv(1) om et transparent, harmoniseret sæt regler om kørselsrestriktioner for tunge lastvogne i international transport ad bestemte transeuropæiske vejstrækninger. Da denne retsakt ikke blev vedtaget, forelagde Kommissionen en ændret udgave heraf i november 2000(2), som opnåede Europa-Parlamentets tilslutning i juli 2002. Ved denne lejlighed godkendte Kommissionen hovedparten af de ændringsforslag, Europa-Parlamentet vedtog under førstebehandlingen, bl.a. ændringsforslaget vedrørende undtagelsen for transport af blomster og andre havebrugsprodukter fra direktivets anvendelsesområde. Et ændret forslag er nu under udarbejdelse.

I betragtning af, at den pågældende retsakt endnu ikke er vedtaget, og i mangel af fælles, harmoniserede regler med hensyn til kørselsrestriktioner for tunge lastvogne i international transport kan en foranstaltning som den, der er vedtaget af den tyrolske delstatsregering, kun undersøges i lyset af de generelle principper i fællesskabsretten og af andre relevante bestemmelser. Kommissionen vil derfor vurdere denne foranstaltning under hensyn til kriterierne for ikke-forskelsbehandling, proportionalitet og fri bevægelighed for varer samt under hensyn til de fælles bestemmelser på miljøområdet, der måtte finde anvendelse. Anvendelsen af disse kriterier skal hindre enhver form for forskelsbehandling, herunder den, der henvises til i den skriftlige forespørgsel.

(1) KOM(98) 115 endelig udg., EFT C 198 af 24.6.1998.

(2) KOM(2000) 759 endelig udg., EFT C 120 E af 24.4.2001.